Geweld oor feesseisoen plaas druk op gesondheidsdienste | Netwerk24
Jong Wilco toon sy staal in Engeland
Dit was sonder twyfel Sondag die Engelsman Andy Sullivan se dag by die Engelse kampioenskap – maar ook 'n dag wat die Suid-Afrikaner Wilco Nienaber nie gou sal vergeet nie.
IPL se borgdrama 'net 'n spoedhobbel'
Indië se krieketbaas, Sourav Ganguly, sê die Indiese Premierliga (IPL) se besluit om 'n aanloklike kontrak met sy hoofborg, die Chinese tegnologiemaatskappy Vivo, van die hand te wys is net 'n ligte spoedhobbel.
Koos roer jou met Cohen in Afrikaans
Koos van der Merwe sing Leonard Cohen. Atterbury-teater.
Ons maand sonder plastiek
Plastiekvrye Julie is 'n beweging waaraan miljoene mense oor wêreld heen elke jaar deelneem. Fay van Eeden en haar gesin het die uitdaging aanvaar om vir 'n maand lank enkelgebruik-plastiek te vermy.
Geweld oor feesseisoen plaas druk op gesondheidsdienste
Deur Ané van Zyl 20 Februarie 2019 05:34
Geweld en alkoholmisbruik was in die feestyd die oorsaak daarvoor dat die gesondheidstelsel in die Wes-Kaap onder geweldige druk geplaas is.
Gesondheidsdienste was deurentyd besig met die behandeling van pasiënte wat in motorongelukke was, terwyl hulle ook "voorkombare" beserings moes behandel wat deur geweld en alkoholmisbruik veroorsaak is, sê dr. Nomafrench Mbombo, Wes-Kaapse LUR van gesondheid, Dinsdag in 'n verklaring.
Dr. Nomafrench Mbombo, Wes-Kaapse LUR van gesondheid. Foto: Argief
Tussen 15 Desember 2018 en 15 Januarie 2019 is meer as 30 000 noodgevalle na hospitale in die Wes-Kaap gebring. Altesame 23% van hierdie gevalle was weens messteke, geweerskote en algemene beserings.
Van die 8 069 gevalle van aanranding was die meeste met 'n wapen – 2 894 gevalle. Dit sluit alle wapens in, nie net messe en gewere nie. Die tweede hoogste was fisieke aanranding (956 gevalle) en derde op die lys was toevallige beserings (864 gevalle).
Die geraamde koste om 'n pasiënt met 'n skietwond te help is R22 000 per pasiënt. As die pasiënt geopereer moet word, kos dit nog R25 000. Dit sluit nie vervoerkoste, behandeling by die noodafdeling, rehabilitasie en forensiese patologie in nie.
Ook lykshuise in die Wes-Kaap is onder druk. Meer as 11 000 lyke is verlede jaar in die Wes-Kaap ingeneem.
"Die uitwerking van die hoë getal sterftes weens onnatuurlike oorsake het tot 'n agterstand by lykshuise gelei," sê Mbombo.
"In die Kaapse metro alleen het ons meer as 8 000 lyke by ons twee groot lykshuise in Tygerberg en Soutrivier ontvang."
Mbombo sê die skerp toename in beserings veroorsaak dat ander dienste in die gesondheidstelsel moeiliker beskikbaar word.
"Pasiënte wat noodbehandeling weens 'n gewelddadige besering nodig het, kry voorkeur. Dit veroorsaak dat die ander pasiënte langer wag, dikwels met moontlik nadelige gevolge vir hul gesondheid," sê Mbombo.
"Gesondheidsdienste in die Wes-Kaap hanteer veel meer as waarvoor dit ontwerp is. Ek doen 'n beroep op die publiek om hierdie feite in ag te neem, veral hoe alkoholmisbruik nie net die individu beïnvloed nie, maar hoe dit ander pasiënte van baie nodige mediese aandag beroof."